په طبابت او د محتاجو ناروغانو لپاره د جراحۍ عملیات...
په طبابت او د محتاجو ناروغانو لپاره د جراحۍ عملیاتو په ترڅ کې د انسان د بدن د غړو بدلول یوه حساسه او نازکه موضوع خو صرف یوه هیله نه ده.
د جراحۍ په عملیاتو کې پرمختیاوو د بدن د غړو، د سلولونو او ریشو ویشل په یو حقیقت بدل کړی دي. خو د بدن غړو ته د تقاضا او د هغې د عرضې په منځ کې په نړیواله کچه درځ موجود دی. کله چې دیو اندیس د خپل کمپیوتر مخې ته کښیني هغه صرف یو ماموریت لري، په متحده ایالاتو کې د انسانانو د بدن د غړو د ویش د لارو چارو بدلون. هغه وایي ‏ (‎ څنگه به تاسې حاضر شئ چې د خپل بدن غړی هغه چا ته ورکړی چې هغه د خپل بدن غړي له تاسې سره نه شریکوي. ) اندیس د یو سازمان بنسټ ایښوونکی دی چې د ( لایف شیررز ) یا ( ژوند شریکان ) په نوم یادیږي. هغه دې ته د بدن د غړو حلقه وایي چې یو ډیر ساده فکر ترویجوي. د سازمان په وینا څومره چې د لایف شیررز د شبکې غړي زیاتیږي، د بدن غړي به د سازمان ټولو اعضاو ته پیدا کیږي. میکل نیلي په دې ټولنه کې نوی شامل شوی. هغه د ځیگر په پړسوب اخته دی او نوی ایني ته اړتیا لري. هغه وایي ( زه د هغې غوښتنه نه کوم. زه باید په هغه څه چې یې لرم معامله وکړم. ) دا اټکل مشکل دی چې په نړۍ کې به څومره خلک د بدن د اعضاو بدلولو ته په تمه وي. خو نړیوال روغتیایي سازمان د انسانانو د بدن د غړو د قانوني اوغیر قانوني راکړې ورکړې په هکله اندیښنمن دی. خاصتا په هغو هیوادونو کې چې دغه عملیه په سمه توگه د مقرراتو لاندې نه ده راغلی. نړیوال روغتیایي سازمان وایي د بدن د غړو د معاملې په اړه د احصایې د ثبتولو لپاره کومه نړیواله کړنلاره هم نشته. په متحده ایالاتو کې که یو محتاج شخص ته د انسانانو له خوا د بدن د اهدا شوو یا بخښل شووغړو لټونه کیږی نو لابراتوارونو او یا هم دولتي سازمانونو ته مراجعه کیږي. د امریکا د پنځوسو ایالتونو نیمایي د هغو کسانو د موټرچلولو لیسنسونه په نښه کړي دي چې غواړي د خپل بدن غړي صحی مرکزونو ته اعطا کاندي. میکل نیلي د تقریبا ٩۴ زرو امریکایانو له ډلې څخه دی چې د بدن د غړي د بدلولو جراحۍ ته انتظار باسي، خو په لیست کې له هغه څخه یو شمیر مخکې کسان ښایي دمخه تردې چې نوبت یې راورسیږي، مړه شي. د وندربیلت په پوهنتون کې د ځیگر د تبدیلولو د پروگرام جراح داکتر میکل پورایکو وایي: ‏(‎ زه فکر نه کوم چې دا به له مونږ سره مرسته و نه کړي چې خلک مجبور کړو چې له مونږ سره د غړو د بخښلو کارتونه لاس لیک کړي. مونږ په زور ددې موضوع د عملي کولو څخه کومه مثبته نتیجه نه ده ترلاسه کړی. ) خو د لایف شیررز د سازمان غړی دیو اندس له دې سره موافق نه دی، هغه وایي ( که تاسی پرته له دې چې د خپل بدن غړی ورکړۍ او وکړای شئ د احتیاج وړعضو ترلاسه کړی نو زیات شمیر خلک به له هغه څخه گټه واخلي. هغوی چې هر څه وړیا او په اسانه غواړي، ستونزه همدا ده چې د خلکو د مرگ سبب کیږي. ) د لایف شیررز یا د ژوند شریکو په ټولنه کې د هغو کسانو شمیر چې په خپله خوښه د بدن غړي اهدا کوي، صرف یو څو زره کسه دي چې ښایی د ټولو محتاجو ناروغانو لپاره کفایت ونه کړي. خو ددې ډلې سمبالوونکی میکل نیلي بیا هم خوشبینه دی او وایي ‏(‎ د لایف شیررز د ډلې سره په یوځای کیدو سره زه د وجود د هغه غړي د موندلو په لور چې ورته اړتیا لرم یوه بله دروازه پرانیزم. او زه همداشان توانیږم چې خپل غړی هم اهدا کړم. ) په سراسر نړۍ کې د بدن د غړو د اهداکولو د سازمانونو پتې په انترنیت کې شته. او میکل نیلي هیله من دی چې د بدن د غړو د اهداکولو په اړه نور هم ښایي د هغه په شان احساس پیدا کړي.